Asetus antaa Euroopan sähköisen viestinnän sääntelyviranomaisten yhteistyöelimelle (BEREC) valtuudet vahvistaa tiiviissä yhteistyössä komission kanssa suuntaviivat kansallisten toimivaltaisten viranomaisten velvoitteille valvoa ja varmistaa avointa internetyhteyttä koskevien säännösten noudattaminen. BEREC on perustanut avointa internetyhteyttä käsittelevän työryhmän, joka kokoontuu säännöllisesti. Komissio osallistuu työryhmän toimintaan. BEREC julkaisi suuntaviivoista ensimmäisen version elokuussa 2016. Työryhmän tavoitteena on varmistaa, että asetusta sovelletaan johdonmukaisesti koko Euroopassa.

EU on kirjannut avoimen internetin periaatteen asetukseen (EU) 2015/2120, jota kutsutaan joskus televiestinnän sisämarkkinoita koskevaksi asetukseksi. Asetusta on sovellettu kaikissa jäsenvaltioissa 30. huhtikuuta 2016 alkaen.

·Asetuksen 3 artiklan 3 kohdassa kielletään sisällön, sovellusten ja palvelujen estäminen, rajoittaminen ja syrjiminen joitain poikkeuksia lukuun ottamatta. Kohtuullinen liikenteenhallinta on sallittua silloin, kun optimointi on tarpeen siirrettävien palvelujen laatuvaatimusten täyttämiseksi. Kolmannessa alakohdassa säädetään rajoittavista poikkeuksista, joita sovelletaan liikenteenhallintatoimenpiteiden rajoittamista koskevaan kieltoon (sekä kieltoon estää pääsy tiettyihin sisältöihin, sovelluksiin tai palveluihin tai hidastaa, muuttaa, rajoittaa tai häiritä niitä tai heikentää niiden laatua tai syrjiä niitä). Rajoittaminen on sallittua, jotta voidaan noudattaa lainsäädäntöä, säilyttää verkon turvallisuus tai estää verkon poikkeuksellinen/väliaikainen ruuhkautuminen.

3.Luvanvaraisten palvelujen kaupallinen kehitys – 3 artiklan 1 kohdan vaikutukset

Asetuksessa säädetään internetyhteyspalvelujen soveltamista sopimusehdoista ja kaupallisista käytännöistä.

Estettyjä palveluja koskevan ongelman ratkaiseminen onnistuneesti

Asetuksen 3 artiklan 3 kohdassa kielletään pääsyn estäminen ja rajoitetaan liikenteenhallintatoimenpiteitä. Tämä velvoite on tarjonnut kuluttajille mahdollisuuden käyttää haluamiaan verkkosivuja ja palveluja. Asetuksen voimaantulosta lähtien erityisesti VoIP-palveluja on voitu kehittää vapaasti. Kuluttajajärjestöt ovat pitäneet tätä tervetulleena ja selkeänä osoituksena siitä, että asetus on onnistunut.

Päätelaitetta koskevan valinnanvapauden toteutuminen

Asetuksen 3 artiklan 1 kohdan mukaisesti loppukäyttäjällä on oikeus käyttää valitsemiaan päätelaitteita. Kaikki EU:n internetyhteyspalvelun tarjoajat hyväksyvät nyt langattoman verkkoyhteyden jakamisen, mitä kuluttajajärjestöt pitävät hyvänä edistysaskeleena.

4.Eriytettyihin hintoihin perustuvien tarjousten kaupallinen kehitys – 3 artiklan 2 ja 3 kohta

Asetuksen 3 artiklan 2 kohdan mukaisesti sopimusehdot ja kaupalliset käytännöt eivät saa rajoittaa loppukäyttäjän 3 artiklan 1 kohdassa säädetyn oikeuden käyttämistä.

Hintaan perustuva eriyttäminen: Zero rating käytäntö

Oikeusperusta ja zero rated tarjoukset

Zero rating käytäntöön viitataan silloin, kun internetpalveluntarjoaja ei veloita tietyn sovelluksen tai sovelluskategorian käytöstä aiheutuvasta dataliikenteestä mitään (ja niiden käyttö ei kuluta datakatolla rajoitetun sopimuksen datamäärää). Internetpalveluntarjoajat tarjoavat palvelua kuluttajalle yleensä ilmaiseksi.

Vaikka asetuksessa ei suoraan mainita zero rating käytäntöä, lainsäätäjät ovat kuitenkin tarkastelleet tällaista kaupallista tarjontaa. Asetuksen 3 artiklan 2 kohdassa säädetään erityisesti seuraavaa: ”Internetyhteyspalvelujen tarjoajien ja loppukäyttäjien väliset sopimukset internetyhteyspalvelujen kaupallisista ja teknisistä ehdoista ja ominaisuuksista, kuten hinnasta, datansiirron määristä ja nopeuksista, ja mahdolliset internetyhteyspalvelujen tarjoajien soveltamat kaupalliset käytännöt eivät saa rajoittaa 1 kohdassa vahvistetun loppukäyttäjien oikeuden käyttämistä”.

Zero rated tarjousten vaikutukset kuluttajiin

Sidosryhmillä on useita, usein eriäviä, näkemyksiä zero rated tarjousten vaikutuksista. Esimerkiksi kuluttajajärjestöjen mielestä zero rated tarjoukset ovat kuluttajan kannalta haitallisia ja ne pitäisi kieltää. Kuluttajajärjestöt katsovat, että tällaiset tarjoukset vääristävät kilpailua ilmaisia zero rated sisältöä tai sovelluksia tarjoavien yritysten ja muiden samantapaisia sisältöä ja sovelluksia tarjoavien yritysten välillä. Sitä vastoin internetpalveluntarjoajat katsovat, että asetus antaa heille mahdollisuuden tehdä eri tavoin hinnoiteltuja erilaisia tarjouksia ja loppukäyttäjille vapauden valita eri vaihtoehtojen välillä.

Markkinoiden kilpailutilanteella ja sillä, että tietyt sovellukset kuuluvat tällaisiin palveluihin, on molemmilla vaikutuksia kuluttajiin. Kuluttajat hyötyvät tällaisista tarjouksista todennäköisimmin tilanteessa, jossa internetyhteys- tai sisältö- ja sovellusmarkkinoilla on paljon kilpailua, ja kun data on suhteellisen edullista (vaikka siitä perittäisiinkin veloitus). Näillä tarjouksilla ei todennäköisesti ole myöskään vääristävää vaikutusta sisältömarkkinoihin, jos ne sisältävät kokonaisia sovelluskategorioita (esimerkiksi kaikki musiikin suoratoistopalvelut) kuin jos ne sisältävät rajoitetusti vain joitakin sovelluksia.

Zero rating käytännön sääntelykäytännöt

BEREC on ottanut zero rating käytännön huomioon suuntaviivoissaan ja suosittelee, että kansalliset sääntelyviranomaiset arvioivat tarjoukset tapauskohtaisesti. Suuntaviivoissa on lueteltu joukko tekijöitä, jotka on otettava huomioon eri jäsenvaltioiden erityisten markkinaolosuhteiden mukaisesti.

Vaikka tiettyjen sovellusten – ei koko sovelluskategorian – hinta olisikin alhainen tai tietyt sovellukset olisivatkin ilmaisia ja niiden käyttö ei kuluttaisi datakatolla rajoitetun sopimuksen datamäärää, tämä voidaan tulkita taloudelliseksi (ei niinkään tekniseksi) kannustimeksi käyttää tällaisia sovelluksia. BERECin suuntaviivojen mukaisesti asetus ei sinällään kiellä tämänkaltaisia zero rated tarjouksia.

Asetuksen 3 artiklan 3 kohdan mukaisesti internetpalveluntarjoajien on kuitenkin kohdeltava internetyhteyspalveluja tarjotessaan kaikkea tietoliikennettä yhdenvertaisesti, syrjimättömästi, rajoituksitta ja häiriöittä. Niinpä samaisten BERECin suuntaviivojen mukaisesti zero rated tarjous, jossa kaikkien muiden kuin zero rated sovellusten käyttö estetään tai niitä hidastetaan, kun datakatto on saavutettu, on asetuksen 3 artiklan 3 kohdan a ja c alakohdan vastainen.